ΓΡΑΠΤΗ ΕΡΩΤΗΣΗ E-1809/97 υποβολή: Aldo Arroni (UPE), Roy Perry (PPE), Gian Boniperti (UPE), Gιrard d'Aboville (UPE), Franco Malerba (UPE), Stefano De Luca (ELDR), Giles Chichester (PPE) και Graham Mather (PPE) προς την Επιτροπή (28 Μαΐου 1997)

Θέμα: Απαγόρευση της διασυνοριακής χορηγίας οινοπνευματωδών ποτών

Πρόσφατη καταγγελία σχετική με την απαγόρευση της διασυνοριακής χορηγίας της εκστρατείας του Παγκόσμιου Κυπέλλου από παραγωγό οινοπνευματωδών ποτών στη Γαλλία προς όφελος της προστασίας της δημόσιας υγείας δεν είχε συνέχεια εκ μέρους της Επιτροπής.

Μπορεί ο αρμόδιος Επίτροπος να εξηγήσει τους λόγους για τους οποίους δεν δόθηκε συνέχεια και να παράσχει λεπτομέρειες σχετικά με:

1. Προσπάθησε η Επιτροπή να συλλέξει πληροφορίες από αθλητικούς και πολιτιστικούς φορείς για τις επιπτώσεις αυτής της απαγόρευσης χορηγίας;

2. Μπορεί η Επιτροπή να εξηγήσει πώς δικαιολογεί αυτή την απόφαση σε σχέση με το κοινοτικό δίκαιο και ειδικότερα συνεκτιμώντας την αρχή της ελεύθερης κυκλοφορίας υπηρεσιών; Αξιολόγησε η Επιτροπή την αναλογικότητα αυτού του περιορισμού συνεκτιμώντας ότι α) τα διαφημηστικά πανώ για οινοπνευματώδη ποτά επιτρέπονται εκτός αθλητικών και πολιτιστικών χώρων στη Γαλλία και β) ότι σημαντικές αθλητικές εκδηλώσεις ενθαρρύνουν τη συμμετοχή στον αθλητισμό και έχουν ως εκ τούτου θετική επίπτωση στη δημόσια υγεία;

3. Εάν η Επιτροπή δεν προέβη σε παρόμοια αξιολόγηση θα επανεξετάσει τώρα την περίπτωση της αναλογικότητας του περιορισμού;

4. Εάν η Επιτροπή θεωρεί ότι δεν χρειάζεται να επανεξετάσει αυτή την υπόθεση, διότι θεωρεί τον περιορισμό ότι είναι (επαρκώς) αναλογικός, πότε προτίθεται να προτείνει την εναρμόνιση στον τομέα της χορηγίας οινοπνευματωδών ποτών και ποιά μορφή θα λάβει αυτή;

5. Τέλος, μπορούμε να αναμένουμε ότι η Επιτροπή δεν θα αμφισβητήσει πλέον περιορισμούς που τίθενται από εθνικά μέτρα που αποσκοπούν στην προστασία της δημόσιας υγείας; Προτίθεται η Επιτροπή να δώσει στα κράτη μέλη «λευκή επιταγή» όταν θα επικαλούνται την προστασία της δημόσιας υγείας για να θεσπίζουν αδικαιολόγητα εμπόδια στην Ενιαία Αγορά;

Απάντηση του κ. Monti εξ ονόματος της Επιτροπής (1 Αυγούστου 1997)

Τα αξιότιμα μέλη ζητούν πληροφορίες σχετικά με το αναφερθέν κλείσιμο μιας υπόθεσης παράβασης που αφορά μια απαγόρευση της διασυνοριακής χορηγείας της εκστρατείας του παγκόσμιου κυπέλλου από παραγωγό οινοπνευματωδών ποτών στη Γαλλίας προς όφελος της προστασίας της δημόσιας υγείας κατ' εφαρμογήν του Γαλλικού Νόμου EVIN. Ενώ η Επιτροπή δεσμεύεται στο πλαίσιο της τήρησης του εμπιστευτικού χαρακτήρα να μην αποκαλύψει την ταυτότητα των καταγγελόντων ή λεπτομέρειες σχετικά με ατομικές καταγγελίες, ελπίζουμε ότι οι ακόλουθες πληροφορίες θα ικανοποιήσουν το ενδιαφέρον των αξιότιμων μελών.

Πρώτον, κάθε υπόθεση εξετάζεται ξεχωριστά και εφόσον πρέπει να διατηρηθεί η αρχή του εμπιστευτικού χαρακτήρα, η Επιτροπή βασίζεται στις πληροφορίες τις οποίες ήδη κατέχει και οι οποίες προέρχονται από τον καταγγέλοντα. Στον συγκεκριμένο τομέα των εμπορικών επικοινωνιών, η Επιτροπή υπέβαλλε προτάσεις στο πράσινο βιβλίο της για τις εμπορικές επικοινωνίες ((COM(96)192 τελικό )) σχετικά με την βελτίωση των πληροφοριών σχετικά με την φύση και τις επιπτώσεις των υπηρεσιών εμπορικών επικοινωνιών περιλαμβανομένης της χορηγίας εντός της Κοινότητας.

Δεύτερον, στην συγκεκριμένη αυτή καταγγελία η Επιτροπή γνώριζε ότι οι εθνικές αρχές βρίσκονταν σε επαφή με τον καταγγέλοντα. Η Επιτροπή δεν θέλησε να δυσχεράνει τις ευαίσθητες αυτές διαπραγματεύσεις.

Τρίτον, η Επιτροπή επιθυμεί να διαβεβαιώσει τα αξιότιμα μέλη ότι το κλείσιμο της υπόθεσης που αναφέρουν δεν συνεπάγεται ότι η αναλογικότητα των διασυνοριακών περιορισμών στις υπηρεσίες χορηγίας δεν θα εξεταστεί όσον αφορά το συμβιβάσιμό τους προς τις διατάξεις του Αρθρου 59 της συνθήκης ΕΚ.

Εκτιμώντας την αναλογικότητα ενός εθνικού μέτρου που περιορίζει τις διασυνοριακές υπηρεσίες, η Επιτροπή θα λάβει πλήρως υπόψην τις αντιδράσεις, ειδικότερα εκ μέρους του Κοινοβουλίου, στις προτάσεις της που έγιναν στο πλαίσιο του πράσινου βιβλίου για τις εμπορικές επικοινωνίες κατά το παρελθόν έτος σχετικά με τη δυνατότητα βελτίωσης της εκτίμησης της αναλογικότητας στον τομέα αυτό. Στις μελλοντικές της αποφάσεις, η Επιτροπή θα δώσει την πρέπουσα σημασία στην πιθανότητα αρνητικών επιπτώσεων των περιορισμών της χορηγίας όσον αφορά πολιτιστικές και αθλητικές εκδηλώσεις.

Τέλος, η Επιτροπή επιβεβαιώνει ότι θα συνεχίσει να εξετάζει, κατά περίπτωση, σύμφωνα με τη συνθήκη, τους περιορισμούς στην ελεύθερη κυκλοφορία οι οποίοι απορρέουν από την εφαρμογή των εθνικών κανονισμών περί δημόσιας υγείας. Αυτή η εφαρμογή των αρχών της εσωτερικής αγοράς είναι συναφής προς ένα υψηλό επίπεδο προστασίας της δημόσιας υγείας.